KIRJALLINEN KYSYMYS E-2165/03 esittäjä(t): Vitaliano Gemelli (PPE-DE) komissiolle. Tutkimusta ja teknologista kehittämistä koskevaan viidenteen puiteohjelmaan sisältyvät sopimussäännöt.



Virallinen lehti nro 051 E , 26/02/2004 s. 0214 - 0215



KIRJALLINEN KYSYMYS E-2165/03 esittäjä(t): Vitaliano Gemelli (PPE-DE) komissiolle (30. kesäkuuta 2003) Aihe: Tutkimusta ja teknologista kehittämistä koskevaan viidenteen puiteohjelmaan sisältyvät sopimussäännöt Tutkimusta ja teknologista kehittämistä koskeva viides puiteohjelma perustuu joihinkin sopimussääntöihin, jotka ovat toisinaan liian yleisluonteisia ja joissakin tapauksissa sisällöltään niin epämääräisiä, etteivät ne takaa oikeusvarmuutta eivätkä anna suojaa sopimuskumppanille, joka joutuu usein kärsimään siitä, että komissio tulkitsee niitä äärimmäisen vapaasti. Komissio turvautuu siis käytäntöön, joka on sopimuskumppaneiden simputtamista. Erityisesti Craft-hankkeisiin liittyviä maksuja hoitaessaan komissio viittaa sopimusliitteessä II olevaan 3 artiklaan, jonka sisältö on erittäin epämääräinen: jokaisen määräajoin suoritettavan maksun yhteydessä peritään summa, joka vastaa osaa ennakkomaksusta, ja sen suuruus lasketaan hyväksyttävien kustannusten ja kyseiseksi ajanjaksoksi ennakoitujen menojen keskinäisen suhteen perusteella. Voisiko komissio selittää, miksi se siitä huolimatta, ettei se ole antanut konkreettisia parametrejä eikä ilmoittanut niitä sopimuskumppanille (jolla ei ole oikeutta muuttaa artiklan tekstiä), perii välimaksun yhteydessä automaattisesti ja noudatetun käytännön mukaan takaisin 40 % ennakkomaksusta, joka yhteenliittymälle on maksettu sopimuksen myöntämisen yhteydessä? Tämä käytäntö on erityisen hankala julkisten tutkimuslaitosten kannalta, koska ne eivät pysty maksamaan etukäteen omista varoistaan summia, jotka niiden pitäisi sopimuksen mukaan saada komissiolta. Millä tavoin komissio aikoo ehkäistä tällaisten epäasianmukaisten käytäntöjen soveltamisen kuudennen puiteohjelman yhteydessä ja varmistaa asianmukaisen suojan sopimuskumppaneilleen? Philippe Busquinin komission puolesta antama vastaus (6. elokuuta 2003) Viidennessä puiteohjelmassa ja sen tutkimuksen ja teknologisen kehittämisen (TTK) toimia koskevassa vakiosopimuksessa on vahvistettu ennakkomaksun suuruudeksi enintään 40 % yhteisön koko rahoitusosuudesta, olipa epäsuora toimi sitten tutkimusyhteistyöhanke (Craft) tai perinteinen tutkimushanke. Myönnetyn ennakkomaksun tosiasiallinen määrä riippuu hankkeen pituudesta ja kestosta, hankkeen luonteesta ja ensimmäisen raportointijakson arvioiduista kustannuksista sekä mahdollisista komission edellyttämistä vakuuksista. Vakiosopimuksessa määrätään, että ennakkomaksu voidaan periä takaisin osittain hankkeen elinkaaren aikana myöhempien, aiheutuneista kustannuksista suoritettavien maksujen yhteydessä. Sopimuksen mukaan kustakin jaksoittaisesta maksuerästä pidätetään ensimmäiseen ennakkomaksuun sisältynyt summa, joka määräytyy komission hyväksymien tukikelpoisten kustannusten ja kyseisen jakson arvioitujen kustannusten välisen suhteen perusteella. Tästä syystä yleisesti ottaen silloin, kun joko tosiasialliset tai hyväksytyt taikka arvioidut kustannukset ovat alhaisia, suurempi osuus ennakkomaksusta peritään takaisin. Tietyissä poikkeustapauksissa voi käydä niin, että koko ennakkomaksu peritään takaisin jaksoittaisen maksuerän yhteydessä erityisesti lyhytkestoisissa hankkeissa (kuten Craft-hankkeissa). Kuudennen puiteohjelman lähestymistapa on erilainen. Yleisesti voidaan todeta, että ennakkomaksua (ennakkorahoitusta) myönnetään enintään 85 % hankkeen 18 ensimmäisen kuukauden kustannuksista. Tämä summa tasataan ensimmäisen jaksoittaisen maksuerän lopussa, ja uusi ennakkorahoitus (joka on myös suuruudeltaan enintään 85 % kyseisen ajanjakson arvioiduista kustannuksista) myönnetään seuraaviksi 18 kuukaudeksi. Tällä tavoin ennakkomaksut pysyvät tosiasiallisten kustannusten kanssa samalla tasolla. Enintään vuoden pituisissa hankkeissa ennakkorahoitusta on mahdollista saada enintään 80 % yhteisön koko rahoitusosuudesta, jollei sopimukseen sisälly sopimuspuolten yhteisvastuulauseketta(1), jolloin ennakkorahoitusta voi saada 85 % koko rahoitusosuudesta. (1) Tai jos sopimuspuolet ovat julkisia elimiä.